নদীয়ায় বাংলাদেশ সীমান্তে খোঁজ মেলা বাঙ্কার পরিদর্শন বিএসএফ ও এনসিবির আধিকারিকদের

ওয়েব ডেস্ক: বাংলাদেশে (Bangladesh) পাকিস্তানের (Pakistan) সক্রিয়তা বাড়ার গোয়েন্দা রিপোর্ট রয়েছে। আনসারুল্লা বাংলা টিম (ABT) সহ একাধিক জঙ্গি সংগঠন এপার বাংলায় নাশকতামূলক কাজের চেষ্টা চালাচ্ছে। তারই মধ্যে নদীয়া জেলার কৃষ্ণগঞ্জ থানা এলাকার মাজদিয়ায় বাংলাদেশে সীমান্তে শুক্রবার দুপুরে বাঙ্কারের খোঁজ মেলায় উদ্বেগ বেড়েছিল । অত্যন্ত গুরুত্ব দিয়ে দেখা হয় বিষয়টিকে। সেখান থেকে অনেক টাকার নিষিদ্ধ কাশির সিরাপ উদ্ধার হয়েছে। বাংলাদেশে নিষিদ্ধ সিরাপ পাচারের উদ্দেশ্যেই মাঠের মধ্যে তিনটি বাঙ্কার করা হয়েছিল বলে মনে করছে বিএসএফ। সেই ঘটনায় নারকোটিক কন্ট্রোল ব্যুরো (NCB) ও বর্ডার সিকিউরিটি ফোর্স (BSF) একযোগে তদন্ত শুরু করল।

মাজদিয়ায় নাঘাট থেকে উদ্ধার হওয়া বাঙ্কারগুলি খতিয়ে দেখতে রবিবার সকালেই উপস্থিত হন এনসিবি ও বিএসএফ আধিকারিকরা। তিনটি বাঙ্কারই পরিদর্শন করেন তাঁরা। প্রায় দেড় কোটি টাকা মূল্যের নিষিদ্ধ কাশির সিরাপ উদ্ধার হয়েছে। এলাকার বাঙ্কারগুলি মেপে দেখেন এনসিবি আধিকারিকরা। সীমান্তে নিষিদ্ধ সিরাপ পাচার ছাড়াও অন্য কোনও উদ্দেশ্য ছিল কি না সেগুলি খতিয়ে দেখা হচ্ছে।

আরও পড়ুন: ইউনুস সরকার ক্ষমতায় আসতেই মুখ থুবড়ে পড়ল বাংলাদেশের টাকার দাম!

বাংলাদেশে বিক্ষোভের জেরে শেখ হাসিনা সরকারের পতনের পর থেকে অস্থির পরিস্থিতি। সীমান্তে অনুপ্রবেশের চেষ্টা বেড়েছে। বাংলাদেশের সঙ্গে অনেক জায়গায় সীমান্ত পুরোপুরি খোলা। সেখানে তড়ঘড়ি কাঁটাতার দেওয়া নিয়ে সম্প্রতি বিএসএফ ও বাংলাদেশের সীমান্ত রক্ষী বাহিনী বিজিবির মধ্যে উত্তেজনা ছড়িয়েছিল। এমনকী দুদেশের গ্রাবাসীরাও বিক্ষিপ্তভাবে গণ্ডগোলে জড়িয়ে পড়েছিলেন। ইতিমধ্যে বাংলাদেশে পাকিস্তানের গুপ্তচর সংস্থা আইএসআইয়ের প্রতিনিধি দল ঘুরে যাওয়ার রিপোর্ট পেয়েছেন ভারতের গোয়েন্দারা। সেই ঘটনায় পরিস্থিতির উপর কড়া নজর রাখা হচ্ছে। তার মধ্যে এই বাঙ্কার উদ্ধার হওয়ার ঘটনা চিন্তা বাড়িয়েছে। সাধারণত সেনাবাহিনী সীমান্তে বাঙ্কার তৈরি করে প্রয়োজনে শত্রু পক্ষের আঘাত থেকে নিজেদের রক্ষা করার জন্য। তবে এটি সেপটিক ট্যাঙ্কের ধাঁচে তৈরি বাঙ্কার।